'n Sin in mooi NK-Afrikaans vir Rooi Blade | Netwerk24
'n Sin in mooi NK-Afrikaans vir Rooi Blade
Ek hou tant Maggie Seboka met groot deernis dop waar sy Maandag reg voor pres. Cyril Ramaphosa in Homevale buite Kimberley staan. Elkeen van haar moeilike 69 somers in hierdie land van belofte, skuld en bloed is in diep plooie op haar gesig ingekerf. Sy is hêppie soos kan kom en trap 'n stoffie uit met haar geel pantoffels in die Noord-Kaapse sand.
Bó haar op die verhoog troon die president en Zamani Saul, die premier, uit. Saul is 'n reus van 'n man, in 'n kamoefleerbroek en met 'n goue horlosie wat meer kos as wat sy in jare verdien. Hy is die toonbeeld van mag, letterlik en figuurlik. Rondom tant Maggie is honderde mense wat op die broodlyn leef. Al wat hulle het wat nuut is, is hul geel T-hemde met die president op wat glimlag. Dis die hêfs (waaronder ek myself tel) en die hêfsnôt. Al wat ons almal hier bind, behalwe die Afrika-grond waarop ons staan, is Afrikaans.
Tant Maggie sê vir my in mooi Afrikaans sy is "tevrede" met haar lewe. Sy het krag en water in haar huis. Sy kom om haar president te sien. Maar om haar is baie mans en vroue soos Naomi Steyn van 'n plakkerskamp wat in 'n duidelike Afrikaans uitspel "Cyril moet hel toe", want haar kinders gaan dood van siektes. Dis die taal van woede.